b'\n_START_ARTICLE_\nBoris Godunov\n_START_SECTION_\nBorisov vzpon do bojarja na dvoru Ivana Groznega\n_START_PARAGRAPH_\nBoris Godunov je bil potomec tatarske plemi\xc5\xa1ke rodbine Saburov-Godunov, ki se je v 14. stoletju preselila v Moskovsko veliko kne\xc5\xbeevino. Rasel je na opri\xc4\x8dnini in si pridobil zaupanje carja Ivana Groznega. Bil je pameten in hraber, \xc5\xbeeljan oblasti in je vedel, kaj ho\xc4\x8de. Leta 1571 se je poro\xc4\x8dil s h\xc4\x8derko najtesnej\xc5\xa1ega carjevega sodelavca, opri\xc4\x8dnika Marjuta Skuratova. Car je leta 1580 poro\xc4\x8dil svojega sina, carjevi\xc4\x8da Fjodora, z Borisovo sestro Ireno in isto\xc4\x8dasno Borisa povi\xc5\xa1al v bojarja.\n_START_SECTION_\nBoris kot regent carja Fjodora I.\n_START_PARAGRAPH_\nMalo pred svojo smrtjo je Ivan Grozni imenoval pet\xc4\x8dlanski direktorij, ki naj bi vodil dr\xc5\xbeavo v imenu slaboumnega Fjodora, in vanj poleg \xc5\xa1tirih predstavnikov visokega plemstva imenoval Borisa Godunova. Boris je imel na dvoru polo\xc5\xbeaj velikega konju\xc5\xa1nika; tej vlogi je uspel dodati \xc5\xa1iroke pristojnosti in veliko oblasti v dr\xc5\xbeavni\xc5\xa1kih poslih. Postopoma je spretno, ne da bi se umazal, izlo\xc4\x8dal iz igre ljudi, ki bi ga lahko zaustavili na poti do oblasti. Dosegel je, da so carjevi\xc4\x8du Dimitrju in njegovi rodbini uredili v Ugli\xc4\x8du samostojen dvor in s tem od Moskve oddaljil tri njegove strice._NEWLINE_Mnogi bojarji so imeli Godunova za uzurpatorja in so sku\xc5\xa1ali spodkopati njegov vpliv. Odkar pa se je leta 1587 poskus mo\xc4\x8dnega kneza Ivana \xc5\xa0ujskega, da bi Borisu odvzel oblast, kon\xc4\x8dal tako, da je \xc5\xa0ujski pristal v zaporu in bil v njem zadavljen, njegova \xc5\xa1ir\xc5\xa1a rodbina pa razseljena po Rusiji, je bil Boris Godunov edini gospodar v Rusiji. Menda je tako obogatel, da bi lahko oboro\xc5\xbeil 100.000 vojakov. Fjodora je oddaljil od dr\xc5\xbeavni\xc5\xa1kih poslov in sam sprejemal tuje poslance, pisma in darila. Visok in stasit, z vladarskim obna\xc5\xa1anjem, lepim glasom, zelo izobra\xc5\xbeen je pri tujcih vzbujal simpatije. Angle\xc5\xbei so ga naslavljali z "lord protektor Rusije"._NEWLINE_Godunov se je izkazal kot uspe\xc5\xa1en vladar. Vodil je miroljubno in pametno zunanjo politiko. Pospe\xc5\xa1eval je zunanjo trgovino, zgradil mnoga obrambna mesta in trdnjave, ponovno osvojil zahodno Sibirijo (ki jo je leta 1585 za nekaj let iz ruskih rok iztrgal sibirski kan K\xc3\xbc\xc3\xa7\xc3\xbcm) in uredil, da je bil metropolit moskovske cerkve povi\xc5\xa1an v patriarha (1589). Doma je podpiral interese ni\xc5\xbejega plemstva, na katerega se je pri vladanju opiral.\n_START_SECTION_\nSmrt carjevi\xc4\x8da Dimitrija in ljudska mr\xc5\xbenja proti Godunovu\n_START_PARAGRAPH_\n15. maja 1591 so na vrtu dvora v Ugli\xc4\x8du na\xc5\xa1li sedemletnega carjevi\xc4\x8da Dimitrija s prerezanim vratom; varuhinja ga je za trenutek izpustila izpred o\xc4\x8di in ga potem na\xc5\xa1la v mlaki krvi. Umrl je brez glasu. Dimitijeva mati, Marija Nagoja, je za zlo\xc4\x8din obdol\xc5\xbeila upravnika dvora, s katerim se ni razumela, njen brat Mihael, pa je takoj ukazal zvonjenje. Me\xc5\xa1\xc4\x8dani, ki so pritekli, so razburjeni pobili oskrbnika, njegovega sina in vse sumljive._NEWLINE_Med ljudmi so se takoj raz\xc5\xa1irile govorice, ki so za zlo\xc4\x8din krivile Borisa Godunova. Ta je sestavil preiskovalno komisijo pod vodstvom kneza Vasilija \xc5\xa0ujskega, ki naj bi bil neodvisen in ne povezan z Godunovim. Komisija je ugotovila, da je carjevi\xc4\x8d dobil epilepti\xc4\x8den napad, ko se je igral z no\xc5\xbeem in se sam po\xc5\xa1kodoval. A o\xc4\x8dividca ni bilo._NEWLINE_Vsi, ki so bili v bli\xc5\xbeini dogodka, so bili kaznovani. Dimitrijeva mati je morala v samostan. Njena brata, Mihael in Jurij, sta bila izgnana v oddaljena mesta. Najslab\xc5\xa1e so jo odnesli prebivalci Ugli\xc4\x8da. 200 jih je umrlo v mukah, mnoge so zaprli ali jim odrezali jezike. Tisti, ki niso bili kaznovani ali niso pobegnili, so bili izseljeni v Sibirijo, kjer so ustanovili mesto Pelim. Nazadnje je Godunov ukazal, da se dvorec carjevi\xc4\x8da Dimitrija poru\xc5\xa1i, zvon cerkve, ki je klical k preplahu, pa po\xc5\xa1lje za prebivalci v izgnanstvo._NEWLINE_Zagonetna smrt carjevi\xc4\x8da je ostala do danes nepojasnjena. Neizpodbitno je, da je imel od nje korist edino Boris Godunov. Med ljudmi so se takoj za\xc4\x8dele \xc5\xa1iriti legende o njegovi krivdi, ki so se s \xc4\x8dasom samo \xc5\xa1e krepile. Pritajena mr\xc5\xbenja proti Godunovu je nara\xc5\xa1\xc4\x8dala in po\xc4\x8dasi je postal krivec za vse nesre\xc4\x8de, ki so pestile Rusijo._NEWLINE_Leta 1591 je Godunov odbil napad Tatarov na Moskvo in jih v zasledovanju veliko uni\xc4\x8dil. Ljudje so bili prepri\xc4\x8dani, da je bil on tisti, ki je poklical Tatare, da bi prekril govorice o svoji krivdi in se ma\xc5\xa1\xc4\x8deval zanje._NEWLINE_Leta 1592 je carica Irina rodila deklico. Ljudski glas je vedel, da je Godunov z njo zamenjal Fjodorovega sina._NEWLINE_Leta 1590 je pri\xc5\xa1lo do nove vojne s \xc5\xa0vedi, v kateri so si Rusi pridobili nazaj ozemlja, ki jih je izgubil Ivan Grozni leta 1583 ob koncu livonijske vojne.\n_START_SECTION_\nIzvolitev za carja\n_START_PARAGRAPH_\nPo Fjodorovi smrti (1598) je Boris odigral genialno predstavo:_NEWLINE_Po protokolu je carica Irena odredila sklic velike skup\xc5\xa1\xc4\x8dine, da izbere novega carja. 500 bojarjev je soglasno izbralo Borisa Godunova; med njimi jih je bilo veliko podkupljenih, veliko prepla\xc5\xa1enih, tretji del pa je verjel zgodbi, da je umirajo\xc4\x8di Fjodor Borisu obesil okrog vratu zlato verigo in s tem pokazal svojo voljo, da ga \xc5\xbeeli za naslednika._NEWLINE_Boris je ponujeno mu \xc4\x8dast sprva odklonil in se pustil prositi, naj jo sprejme. Pred samostanom, kamor se je za\xc4\x8dasno umaknil, se je zbrala mno\xc5\xbeica ljudi in s klici in jokom prosila dotlej osovra\xc5\xbeenega Godunova, naj sprejme carski polo\xc5\xbeaj. Sprejel je, ko mu je patriarh Job sporo\xc4\x8dil, da ga bo sicer preklel._NEWLINE_Vendar Godunov ni bil povsem brez tekmeca. Mnogi so ra\xc4\x8dunali na Fjodora Nikitovi\xc4\x8da Romanova, ki je imel za sabo veliko staro rusko rodbino in je bil v bli\xc5\xbenjem sorodstvu z umrlim carjem.\n_START_SECTION_\nBoris kot ruski car\n_START_PARAGRAPH_\nSedemletno vladanje Borisa Godunova je minilo brez ve\xc4\x8djih spopadov s sosedi. Odbil je nekaj vdorov krimskega kana, nakar se je odlo\xc4\x8dil za pogajanja. Krepila se je ruska oblast v Sibiriji. Veliko je imel stikov z Angle\xc5\xbei. Poljaki in \xc5\xa0vedi, \xc4\x8deprav sovra\xc5\xbeno razpolo\xc5\xbeeni proti Rusiji, so za\xc4\x8deli spo\xc5\xa1tovati njeno mo\xc4\x8d. Mnogo mladih ruskih plemi\xc4\x8dev je bilo poslanih na \xc5\xa1tudij v Evropo, tuji u\xc4\x8ditelj so prihajali v Rusijo. Godunov je dovolil luterancem graditi cerkve v Rusiji. Nekateri Rusi so si obrili brade._NEWLINE_Kljub vladarskim uspehom Boris v Rusiji ni bil priljubljen. Za bojarje je bilo \xc5\xbealjivo \xc5\xbee to, da jim vlada car iz ni\xc5\xbejega plemstva. Bilo je veliko dvorskih zarot, ki pa jih je car vse prestregel, saj si je ustvaril mre\xc5\xbeo vohunov, ki jih je vodil njegov bratranec iz drugega kolena, Semjon Godunov (\xe2\x80\xa01605). V dvorskih spopadih je bilo prizadetih veliko uglednih imen, med njimi tudi vsa rodbina Romanovih (s podtaknjeno obto\xc5\xbebo, da so hoteli zastrupiti carja). O\xc4\x8deta in mater bodo\xc4\x8dega carja Mihaela Romanova je Godunov poslal v samostan: o\xc4\x8deta Fjodora v Arhangelsko obmo\xc4\x8dje, kjer je dobil meni\xc5\xa1ko ime Filaret, mater in z njo \xc5\xa1estletnega Mihaela pa v samostan ob One\xc5\xa1kem jezeru._NEWLINE_V letih 1601-04 je prizadela Rusijo velika lakota, ki je pripeljala celo do ljudo\xc5\xbeerstva. Potem je pri\xc5\xa1la \xc5\xa1e kuga. Samo v Moskvi je umrlo 120.000 ljudi (navaja se tudi \xc5\xa1tevilka 500.000). Vzniknile so govorice, da je neka vede\xc5\xbeevalka prerokovala Borisu, da bo vladal samo sedem let, potem pa bo pri\xc5\xa1la nad Rusijo velika nesre\xc4\x8da.\n_START_SECTION_\nNastop la\xc5\xbenega Dimitrija in Borisova smrt\n_START_PARAGRAPH_\nPojavil se je bister in spreten menih, domnevno Grigorij Otrepjev, o\xc4\x8ditno dobro seznanjen z dogodki okrog smrti carjevi\xc4\x8da Dimitrija. Za\xc4\x8del se je progla\xc5\xa1ati za carjevi\xc4\x8da Dimitrija, ki da leta 1591 ni bil umorjen, ampak zamenjan. La\xc5\xbeni Dimitrij je med ruskimi desidenti na Poljskem na\xc5\xa1el navdu\xc5\xa1eno podporo in dobil celo blagoslov pape\xc5\xbea Klemena VIII. Godunov je naredil napako: ponudil je nagrado za izro\xc4\x8ditev Dimitrija in s tem mnoge prepri\xc4\x8dal, da gre za pravega carjevi\xc4\x8da._NEWLINE_La\xc5\xbeni Dimitrij je oktobra 1604 z nekaj tiso\xc4\x8d mo\xc5\xbemi prekora\xc4\x8dil rusko mejo. Ker se ruski vojaki niso hoteli boriti proti sinu carja Ivana Groznega, je hitro zavzemal mesto za mestom. \xc5\xa0ele januarja 1605 je Vasilij \xc5\xa0ujski razbil njegovo vojsko. Godunov se je v Moskvi oddahnil in se takoj lotil kaznovanja Dimitrijevih prista\xc5\xa1ev. Bojarji so mno\xc5\xbei\xc4\x8dno be\xc5\xbeali k Dimitriju. Pridru\xc5\xbeila se mu je tudi velika skupina kozakov iz Ukrajine._NEWLINE_13. aprila 1605 je Borisu Godunovu, ko je predsedoval svetu bojarjev, nenadoma postalo slabo in istega dne je umrl. Oblast je predal svojemu sedemnajstletnemu sinu Fjodoru, vendar so tega zapustili tudi zadnji Borisu zvesti bojarji in vojaki. V Moskvi je izbruhnila vstaja, mno\xc5\xbeica je \xc4\x8dlane rodbine Godunov okovane in na pol gole vodila skozi mesto, jih \xc5\xbealila in mu\xc4\x8dila, potem pa so sina Fjodora in njegovo mater poslali v Dimitrijev tabor, kjer sta izgubila \xc5\xbeivljenje._NEWLINE_20. januarja 1605 je La\xc5\xbeni Dimitrij triumfalno vstopil v Moskvo. Bojarji in ljudstvo so ga priznali za novega carja. Naslednjih deset mesecev je vladal Rusiji. Za\xc4\x8delo se je obdobje zmede, ki je trajalo do soglasne izvolitve prvega carja iz dinastije Romanovih, Mihaela Fjodorovi\xc4\x8da, leta 1613.\n_START_SECTION_\nBoris Godunov v literaturi\n_START_PARAGRAPH_\nAleksander Sergejevi\xc4\x8d Pu\xc5\xa1kin je leta 1831 uporabil Borisovo dramati\xc4\x8dno \xc5\xbeivljenje za osnovo svoji drami Boris Godunov. Po njej je bil napisan libreto za istoimensko opero Modesta Musorgskega. Kasneje je tudi Sergej Prokofjev napisal prilo\xc5\xbenostno glasbo k Pu\xc5\xa1kinovi drami.'